Man op plaas naby Rustenburg vermoorArgieffoto (Foto: Tracey Adams/African News Agency/ANA) Twee verdagtes is Woensdag in hegtenis geneem kort ná ŉ aanval op ŉ plaas in die Modderfontein-omgewing in Rustenburg, Noordwes. Kol. Adele Myburgh, woordvoerder van die polisie, het aan Maroela Media gesê die voorval het tussen 09:00 en 10:30 plaasgevind. “Die oorledene, ŉ 68-jarige man, se vrou is ŉ mediese dokter en sy het omstreeks 09:00 van die plaas weggery op pad werk toe.” Die polisie vermoed dat minstens vier mans die man op die plaas oorval het. “Hy is op ŉ baie gewelddadige manier aangeval, vermoedelik met pangas. Hy is op die toneel dood verklaar.” Een van die plaaswerkers het hulp gaan soek by die bure en boere en sekuriteitsfirmas in die omgewing en die polisie is ontplooi en ŉ soektog na die verdagtes is van stapel gestuur. “ŉ Helikopter wat in die wildbedryf gebruik word, is ook gemobiliseer om na die verdagtes te soek.” Een van die sekuriteitsfirmas het naby die plaas een van die verdagtes opgespoor en hom aan die polisie oorgegee. “Beamptes het beslag gelê op ŉ vuurwapen wat op die plaas geroof is. Beamptes het ook ŉ sak met klere, kos en skoene wat gesteel is, teruggevind.” ŉ Tweede verdagte is Woensdagmiddag deur die polisie in hegtenis geneem. Verdere inligting is nog nie bekend nie. Die polisie is steeds op die toneel en die ondersoek duur voort.